open-index/open-wikipedia-markdown huggingface dataset:
מאי שידיאק

**מאי שידיאק** (ערבית: **مي شدياق**; נולדה ב-20 ביולי 1964) היא עיתונאית ופוליטיקאית מרונית לבנונית.

שידיאק היא עיתונאית ומגישה בערוץ הטלוויזיה הלבנוני LBC מאז תחילת שידוריו בשנת 1985. 
ב-25 בספטמבר 2005 נעשה ניסיון להתנקש בחייה על ידי פצצה שהונחה במכוניתה כשהייתה בג'וניה. שידיאק נפצעה באורח קשה, רגלה השמאלית נקטעה מתחת לברך וידה השמאלית סבלה מפגיעות חמורות. ההתנקשות באה לאחר שורה של התנקשויות באנשי ציבור לבנונים אנטי-סורים, בכללם סמיר קסיר, ג'ורג' חאווי וג'בראן תווייני. היא הועברה לפריז לקבל טיפול רפואי וחזרה ללבנון ב-12 ביולי 2006. 

בשנת 2007 פרסמה ספר ביוגרפי, Le ciel m'attendra (בצרפתית: "השמיים יחכו לי"), בו היא מספרת על חייה ועל ניסיון ההתנקשות.

על עבודתה העיתונאית היא קיבלה פרסים רבים, בהם פרס אונסק"ו לעיתונות חופשית, ואת אות לגיון הכבוד הצרפתי מהנשיא ז'אק שיראק, שכינה אותה "סמל לחופש הדיבור בלבנון".

כיום שידיאק חברה במפלגת הכוחות הלבנוניים הנוצרית. ב-2018 מונתה לתפקיד השרה לענייני פיתוח מנהלי, ובאוקטובר 2019 פרשה עם שאר חברי מפלגתה מהקבינט הלבנוני על רקע המחאות נגד המצב הכלכלי במדינה.

ב-2019 עוררה סערה בעקבות דבריה כי חזבאללה הופך לארגון מכובד.

## קישורים חיצוניים

* 

קטגוריה:מעוטרי אות לגיון הכבוד
קטגוריה:נוצריות מזרח תיכוניות
קטגוריה:נשים לבנוניות
קטגוריה:פוליטיקאיות לבנוניות
קטגוריה:פוליטיקאים נכים
קטגוריה:עיתונאיות לבנוניות
קטגוריה:ילידות 1964
קטגוריה:לבנונים שנולדו ב-1964
קטגוריה:ביירות: אישים
ערים באימפריה הרומית

ב**[[האימפריה הרומית|אימפריה הרומית]]** שימשו **יישובים [[עיר]]ונים** כמרכז השלטון והתרבות.

תחילה של המדינה הרומאית היא כעיר-מדינה קטנה באיטליה שנוסדה במהלך המאה השמינית לפנה"ס, במהלך המאות הבאות השתלטה רומא תוך מלחמות רבות על כל איטליה ולאחר מכן אף על אגן הים התיכון. בכל עיר עליה השתלטה רומא היא יצרה משטר שהיה בעל רמת אוטונומיה פנימית מסוימת אולם כפוף בענייני חוץ לרצונה של רומא. כך היה הדבר גם עם הקולוניות שהוקמו על ידה.

כשהשתלטו הרומאים על עיר הם מסרו את השלטון בה לאוליגרכיה המקומית, והקימו מוסדות שדמו למוסדות העיר ברומא, כגון סנאט מקומי ומגיסטראטות.

דבר זה אפשר לרומא, בניגוד לערים היווניות והפיניקיות, לשמור על הדומיננטיות שלה כלפי הערים הכפופות לה והביא לכך שרומא הפכה לאחת הערים הגדולות ביותר בעולם ולמרכז שאליו נשאו עיניהם כל אנשי העולם הנושב. על אף זאת, עד סוף תקופת הרפובליקה ואף במידה מסוימת לאחר מכן נשארה רומא עיר שמאורגנת במתכונת של עיר-מדינה.

הערים באימפריה הרומית היו בעלות דרגות שונות של שלטון. עיר משועבדת הייתה חייבת לעלות מס לרומא ובשיכון צבא לחורף. עיר חופשית נחשבה כבעלת בריתו של העם הרומאי ולכן הייתה פטורה במידה רבה מן המיסים השונים והחובה לשכן צבא לחורף. מוניקיפיום היה יישוב עירוני שאורגן בצורה שלטונית רומאית, בעוד קולוניה הייתה עיר בעלת זכויות רומאיות. רבות מן הערים במזרח האימפריה המשיכו להתקיים במתכונת הפוליס שקדמה לתקופת שלטונה של רומא.

הערים בעולם הרומאי לא יכלו להתפשט מעבר למה שהיה העורף החקלאי שלהן מסוגל להכיל. המקרים יוצאי הדופן היחידים לכך הם הערים רומא, אלכסנדריה, אנטיוכיה וקונסטנטינופול, תודות למדיניות השלטונית שייבאה מזון לרווחת תושבי העיר.

## קישורים חיצוניים
* החוקה של העיר סלפנסה

קטגוריה:האימפריה הרומית
מאדאם סי ג'יי ווקר

**מאדאם סי ג'יי ווקר** (באנגלית: **Madam C. J. Walker**; 23 בדצמבר 1867 – 25 במאי 1919) הייתה אשת עסקים ופילנתרופית אפרו-אמריקאית.

## ביוגרפיה
שרה ברידלאב (Sarah Breedlove), נולדה בסמוך לכפר דלתא, לואיזיאנה לזוג עבדים משוחררים. היו לה אחות וארבעה אחים. היא הייתה הראשונה במשפחה שנולדה אחרי הצהרת האמנציפציה. היא התייתמה מהוריה כאשר הייתה בת שבע.
בגיל 10, עברה לויקסבורג, מיסיסיפי להתגורר אצל אחותה ובעלה, ג'סי פאוול. כילדה, עבדה כמשרתת. היא למדה בחינוך הפורמלי שלושה חודשים בלבד, בימי ראשון בכנסייה.
ב-1882, בגיל 14 נישאה למוזס מק'וילאימס כדי לברוח מהתעללות של גיסה ג'סי פאוול. בגיל 16, ילדה את בתה לילה. ב-1887, נפטר מוזס.
בשנת 1894, נישאה בשנית לג'ון דייוויס ועזבה אותו ב-1903. ב-1906, נישאה לצ'ארלס ג'וזף ווקר. הזוג התגרש ב-1912. צ'ארלס נפטר ב-1926.

### קריירה
ב-1888, עברה עם בתה לסנט לואיס, שם התגוררו שלושה מאחיה. היא מצאה עבודה בתור כובסת ובקטיף כותנה עבור פחות מדולר וחצי ליום.
היא התגוררה בקהילה שבה התפתח סגנון המוזיקה רגטיים והייתה שרה במקהלה של הכנסייה.
שרה החלה לסבול מקשקשת ואיבוד שיער שנגרמו מקשיי החיים, תנאי היגיינה ירודים ואוכל לא מזין (תופעה רווחת בתקופה זו).
היא ניסתה רבות למצוא פתרון לבעיה. תחילה, שרה למדה מאחיה שהיו ספרים. לאחר מכן, עבדה עם אנני מאלון היזמית המצליחה ששיווקה למענה קרם מצמיח שיער ודברי קוסמטיקה שונים. בזמן שעבדה עבורה, ניסתה שרה לפתח בעצמה קו מוצרים. ביולי 1907, היא עברה עם בתה לדנבר, קולורדו והמשיכה למכור את מוצריה של מאלון.
מאלון האשימה את שרה בגניבת הנוסחה למוצרים ובכך נפרדו דרכיהן. שרה המשיכה בניסיונות בעצמה וגילתה ששילוב של גופרית ווזלין מצמיח שיער.
ב-1906, לאחר נישואיה לצ'ארלס ווקר היא הציגה עצמה כמאדאם סי ג'יי ווקר וכך גם מיתגה את מוצריה. היא פתחה עסק עצמאי לייצור דברי קוסמטיקה וטיפוח שיער. תחילה, היא מכרה את מוצריה מדלת לדלת ולימדה נשים שחורות כיצד לסדר את שיערן. לאחר מכן, בתה החלה לשמש כאחראית על ההזמנות.
ב-1908, עברה המשפחה לפיטסבורג, פנסילבניה ופתחו סלון יופי והקימו את מכללה ללימודי עיצוב שיער. ב-1910, עברה המשפחה לאינדיאנפוליס ושם הקימו את עסקיהם מחדש.

בשיא הקריירה, בין השנים 1911–1919, העסיקה ווקר מאות נשים לעבודת השיווק והייצור, וכן קיימה כנסים והקימה בית ספר ללימוד והעשרת ידע לסוכנות שלה. הסוכנות שלה הרוויחו הרבה מעל המקובל באותה תקופה בשוק.
היא הפכה לפילנתרופית גדולה ופעלה לקידומן של נשים אפרו אמריקאיות. היא סייעה בגיוס כספים להקמה של סניף ימק"א באינדיאנפוליס ותרמה כספים רבים למען הקהילה האפרו-אמריקאית.

ב-25 במאי 1919, נפטרה מאי-ספיקת כליות ויתר לחץ דם. באותה עת, הונה הוערך בין חצי מיליון למיליון דולר.
שמאל|ממוזער|280px|מאדאם ווקר נוסעת במכונית
ספר השיאים של גינס הגדיר אותה כאישה הראשונה בעולם שהפכה למיליונרית.

מיני סדרה בהשראת חייה בשם "בזכות עצמה" החלה להיות משודרת בנטפליקס ב-2020.

## קישורים חיצוניים

* 
## הערות שוליים

קטגוריה:אמריקאים ילידי לואיזיאנה
קטגוריה:אפרו-אמריקאיות
קטגוריה:אפרו-אמריקאים
קטגוריה:חברות היכל התהילה הלאומי לנשים
קטגוריה:נדבניות אמריקאיות
קטגוריה:נשים ראשונות
קטגוריה:שחורים פורצי דרך
קטגוריה:אמריקאיות שנולדו ב-1867
קטגוריה:אמריקאים שנולדו ב-1867
קטגוריה:אמריקאיות שנפטרו ב-1919
קטגוריה:אמריקאים שנפטרו ב-1919
נייט דוג

**נתניאל דוויין הייל** (באנגלית: **Nathaniel Dwayne Hale**; 19 באוגוסט 1969 – 15 במרץ 2011) הידוע יותר כ**נייט דוגג** (באנגלית: **Nate Dogg**) היה ראפר וזמר רית'ם אנד בלוז אמריקאי.

## ביוגרפיה
נתנאל דווין הל נולד ב-19 באוגוסט 1969 בלונג ביץ', קליפורניה. את קריירת השירה שלו החל בנער מקהלה בכנסייה בקלארקסדייל, שבמיסיסיפי שם אביו היה כומר. בגיל 16 נשר מבית הספר בלונג ביץ', עזב את הבית והתגייס למארינס ושירת שלוש שנים.

בשנת 1991 נייט דוג, בן דודו סנופ דוג וחברם המשותף וורן ג'י הקימו הרכב היפ הופ הנקרא 213 (על שם קידומת הטלפון של לונג ביץ'). ההרכב לא הוציא אלבום עד 2004 אז הוציאו אלבום לסגירת מעגל.

הופעת הבכורה של נייט דוג הייתה באלבום של ד"ר דרה, The Chronic ב-1992 בסגנון ראפ-שירה שהפך לסימן היכר שלו שהתקבל היטב על ידי הקהל והמבקרים. שנה לאחר מכן חתם בדת' רואו רקורדס שבזמנו הייתה החברה המובילה בהיפ הופ בחוף המערבי.

בקיץ 1994 וורן ג'י אירח את נייט דוג בסינגל שלו "Regulate". השיר הגיע למקום השני במצעד הבילבורד.
עד צאת אלבום הבכורה שלו ב "G-Funk Classics, Vol. 1: Ghetto Preacher" ב-1997 השתתף וורן ג'י בשירים רבים של ראפרים מהחוף המערבי כמו טופאק שאקור, מיסטה גרימז ועוד.

האלבום לא היה הצלחה, דבר שגרם לו לעזוב את חברת התקליטים Deathrow בטריקת דלת (לאחר סכסוכים פנימים).

בשנת 1998 יצא אלבומו השני "G-Funk Classics, Vol. 1 & 2", שהוא בעצם אלבום כפול: האלבום הישן שיצא שנה לפני כן והאלבום החדש. בשנת 2000 הוציא מחדש את האלבום הכפול רק תחת השם "The Prodigal Son" רק בגרמניה.
בשנת 2001 יצא אלבומו השלישי "Music & Me" בחברת התקליטים אלקטרה רקורדס. האלבום כלל שיתופי פעולה עם בכירי הראפרים, כמו ד"ר דרה, אקזיביט, קורופט, פאבולוס, לודקריס, סנופ דוג, ג'רמיין דופרי ועוד. האלבום זכה לביקורות טובות והצליח למכור 400,000 עותקים.

ב-2002 השתתף בתוכנית ספיישל ידוענים של החוליה החלשה בארצות הברית והודח על ידי אקזיביט ויאנג אם סי. באותה שנה גם הוציא את אלבומו "Essentials" שנכשל במכירות ולא הוציא אף להיט גדול.

ב-2003 יצא אלבומו החמישי תחת השם "Nate Dogg". האלבום היה אמור לצאת ב-2004 אך מועד ההוצאה הוקדם. האלבום הופק על ידי טובי המפיקים ביניהם טימבלנד, סקוט סטורץ' ודיג'יי קוויק.

הוא סבל מאלכוהוליזם ולחץ דם גבוה, בשנת 2007 לקה בשבץ מה שגרם לשיתוק של כל החלק השמאלי.
שנה לאחר מכן בספטמבר 2008 לקה שנית בשבץ ומאז אושפז מונשם בבית חולים. נייט דוג נפטר ב-15 במרץ 2011.
[250px|שמאל|ממוזער|ריסוס [גרפיטי אשר מנציח ומקדיש את זכרו של נייט דוג בשדרה בוורשה, פולין, אפריל 2013]]

## חיים אישיים
היה אב ל-9 ילדים.

בנו נייג'ל הוא שחקן פוטבול מקצועי ובן אחר, נתניאל ג'וניור הוא זמר הידוע בכינוי "ליל נייט דוג".

## מועמדות וזכייה בפרסים

נייט דוג היה מועמד 4 פעמים בטקסי הגראמי בקטגוריות שונות אך מעולם לא זכה (בכל הפעמים היה מועמד על שיתופי פעולה עם זמרים אחרים).

## דיסקוגרפיה
* 1997 - G-Funk Classics, Vol. 1: Ghetto Preacher
* 1998 - G-Funk Classics, Vol. 1 & 2
* 2001 - Music & Me
* 2002 - Essentials
* 2003 - Nate Dogg

### סינגלים

## קישורים חיצוניים

* 

* 
* 

קטגוריה:ערכים שבהם תבנית בריטניקה אינה מתאימה
קטגוריה:אמנים אמריקאים הידועים בשם במה
קטגוריה:ראפרים אמריקאים
קטגוריה:קצינים וחוגרים בחיל הנחתים של ארצות הברית
קטגוריה:אמריקאים שנולדו ב-1969
קטגוריה:אמריקאים שנפטרו ב-2011
שבעים הזקנים

**שִׁבְעִים הַזְּקֵנִים** הוא כינוי לשתי קבוצות, האחת של משה רבנו והשנייה של תלמידי יהושע בן נון. ככל הנראה המספר אינו מקרי אלא מהווה את המספר הנצרך לקבלת הכרעות הנהגת העם [בדומה לחברי הסנהדרין, שעל פי ההלכה מנו שבעים ואחד תלמידי חכמים.]

## זקני משה

על זקנים אלה לא ידוע הרבה. בחטא המתאווים, משה טוען שאינו יכול לשאת את משא עם ישראל לבדו, ועל כן ה' מצווה אותו: .
ה' האציל מרוח הנבואה של משה על שבעים הזקנים והם התנבאו: , אם כי כנראה באופן זמני חד-פעמי.

מטרת שבעים איש אלה הייתה לסייע למשה בהנהגת עם ישראל.
על פי חז"ל, זקנים אלה למדו את התורה מפיהם של משה ואהרן, ואחר כך לימדו אותה לבני ישראל.

במדרש אספה מפורטים שמותיהם של שבעים הזקנים, בהם בצלאל בן אורי וחלק מנשיאי השבטים. לפי חז"ל, שבעים הזקנים הללו נבחרו מכל שבטי ישראל: כל שבט שלח שישה מועמדים, ומתוך 72 המועמדים נבחרו 70 בהגרלה: . זו דוגמה לתהליך הנקרא סורטיציה.

## זקני יהושע

הזקנים הללו מוזכרים בפסוק  ובפסוק 
במשנה נאמר על הזקנים הללו: 

על פי המשנה, יהושע לאחר מותו מסר את התורה לאותם הזקנים, והם היוו חוליה בשרשרת מסירת התורה לדורות הבאים. מהראשונים שבהם היה עתניאל בן קנז ומהאחרונים שבהם היה עלי הכהן.

## זקני שיבת ציון

המלבי"ם, בפירושו לספר נחמיה, מנמק כי נחמיה בן חכליה הציב שבעים איש לסנהדרין גדולה ושמותיהם מוזכרים בתוך השמונים ושלשה שמות -ונחמיה בכללם ובראשם.

## הערות שוליים

קטגוריה:אישים בספר במדבר
קטגוריה:בתי דין (יהדות)
קבלת דבר במרמה

**קבלת דבר במרמה** היא עבירה שבה עוסק סעיף 415 לחוק העונשין הישראלי.

"דבר" מוגדר בחוק כ"מקרקעין, מיטלטלין, זכות וטובת הנאה". "מרמה" מוגדרת בחוק כ"טענת עובדה בעניין שבעבר, בהווה או בעתיד, הנטענת בכתב, בעל פה או בהתנהגות, ואשר הטוען אותה יודע שאינה אמת או שאינו מאמין שהיא אמת". העונש על קבלת דבר במרמה הוא שלוש שנות מאסר, והעונש על **קבלת דבר במרמה בנסיבות מחמירות** הוא חמש שנות מאסר. בהתאם לכך, קבלת דבר במרמה היא עבירה מסוג עוון, וקבלת דבר במרמה בנסיבות מחמירות היא עבירה מסוג פשע.

## פרשנות נוספת
באפריל 2014, בהכרעת הדין בתיק הרבנים, השופט אמנון כהן קיבל את הפרשנות הנוספת לקבלת דבר במרמה, פרשנות שהציעה פרקליטות המדינה. כהן הרשיע את רוב העומדים לדין בקבלת דבר במרמה למרות שהם עצמם לא קיבלו דבר. לדבריו, קבלת ה"דבר" במרמה מתייחסת לגופי הביטחון שהעניקו לתלמידים תוספות שכר, על פי התעודות שקיבלו מהרבנות. חלק מהנאשמים הואשמו בקבלת דבר במרמה, בגלל שקיבלו מהרבנות תעודה של "השכלה תורנית גבוהה" על סמך מסמכים לא מדויקים שהציגו. למרות שתעודות אלו לא היו עבור הנאשם או בני משפחתו, אלא בשביל אנשי כוחות הביטחון.

## ראו גם
* גנבת דעת
* שקר
* הונאה

## קישורים חיצוניים
* אתר ידיד - משפט פלילי בישראל - קבלת דבר במרמה
## הערות שוליים

קטגוריה:פשעים
קטגוריה:פשעים כלכליים
מועדון פינת הרחוב

**מועדון פינת הרחוב** (בפורטוגזית: **Clube da Esquina**, בתעתיק עברי: **קלובּי דָה אֶסקִינָה**) היה קולקטיב מוזיקאים ברזילאי, שמקורו במדינת מינאס ז'ראיס. זהו גם שמו של אלבומם הכפול משנת 1972. בגרסה האמריקאית של האלבום, הוא נמכר תחת שמם של מילטון נסימנטו ולו בורז'ס.

"מועדון פינת הרחוב" משלב סגנונות פרוגרסיב רוק, בוסה נובה וג'אז, יחד עם השפעות של מוזיקת קאונטרי ברזילאית ומוזיקה קלאסית. גם הפלאטרס והביטלס השפיעו מאוד על יצירות "מועדון פינת הרחוב".

יחד עם טרופיקליה, נחשב "מועדון פינת הרחוב" לתנועה המוזיקלית הברזילאית אשר תהודתה בעולם בעידן פוסט הבוסה-נובה היא הרבה ביותר (החל בשנות השישים המאוחרות וכלה בשנות השבעים המוקדמות).

## קורות מועדון פינת הרחוב

ב-1963 עזב מילטון נסימנטו את טרס פונטס (Três Pontas), עיר השוכנת בפנים הארץ במדינת מינאס ז'ראיס, והגיע לבלו הוריזונטה, במטרה ללמוד ולחפש עבודה. הוא התגורר בבניין לוי, בו גרה לא מכבר משפחת האחים בורז'ס. באחד הימים, לאחר שצפו נסימנטו ומרסיו בורז'ס יחדיו שלוש פעמים ברצף בסרט ז'יל וג'ים של פרנסואה טריפו, החלו שניהם לחבר שירים (מילטון כבר ניגן באותה התקופה במספר בארים בבלו הוריזונטה). מרסיו חיבר את המילים ומילטון את הלחן. החל מאז, חלקו של מרסיו בכתיבת המילים היה המשמעותי ביותר בדברי ימי "מועדון פינת הרחוב" ובשלב מאוחר יותר שיתף בכך פעולה בעיקר עם פרננדו בראנט. לאחר צאת האלבום הראשון, "מועדון פינת הרחוב" (Clube da Esquina), משנת 1972, יצא ב-1978 תחת אותו השם האלבום "מועדון פינת הרחוב 2", אשר כלל גם שירים של אמנים אשר לא היוו חלק ממועדון פינת הרחוב (לדוגמה, שיקו בוארקי).
## בין המוזיקאים והלהקות אשר היוו חלק ממועדון פינת הרחוב

*מילטון נסימנטו
*להקת "14 ביז" (על שם המטוס שהמציא חלוץ התעופה הברזילאי אלברטו סנטוס דימון)
*טוניניו הורטה
*טוויניו מואורה
*לו בורז'ס
*בטו גדיז
*ואגנר טיזו
*פרננדו בראנט (מילים)
*נלסון אנז'לו
*מרסיו בורז'ס (מילים)
*פלאוויו ונטוריני
## קישורים חיצוניים (בפורטוגזית)

*מוזיאון מועדון פינת הרחוב במוזיאון האדם הפשוט
*מילים של ''Clube da esquina''
*בלוג המוקדש למועדון פינת הרחוב
*המוזיאון הווירטואלי של "מועדון פינת הרחוב"
*היסטוריה של מועדון פינת הרחוב
## ראו גם

*מוזיקה פופולרית ברזילאית (MPB)
*רוק ברזילאי
*טרופיקליה

קטגוריה:מוזיקה ברזילאית
קטגוריה:סגנונות מוזיקליים
קטגוריה:מוזיקת עולם
קטגוריה:ברזיל: תרבות
קטגוריה:מינאס ז'ראיס
תורת משה (אלשיך)

[שמאל|ממוזער|תורת משה, הוצאת [צ'רנוביץ ה'תרי"ז]]**תורת משה** המוכר יותר כ**"האלשיך"** הוא ספרו החשוב והמוכר ביותר של רבי משה אלשיך (האלשיך הקדוש) המציג את תורתו וביאוריו על חמשת חומשי התורה. מחמת ארכו הרב, נדפס הספר כסדרה בת חמישה כרכים. באורח נדיר, אף שהאלשיך היה קודם לחסידות בכמאתיים שנה, זהו ספר שרבים מחשובי תנועת החסידות מרבים לצטטו, בהם תולדות יעקב יוסף, החוזה מלובלין, קדושת לוי, המגיד מקוזניץ ועוד.

את הספר החל לסדר רבי משה בשנת ה'שנ"ב, ושנה לאחר מכן יצא החלק הראשון על ספר בראשית, בבית דפוסה של דונה ריינה אלמנת דון יוסף נשיא, סמוך לקושטא. הספר הוגה על ידי רבי יצחק גרשון תלמיד האלשיך. בה'ש"ס נדפס הספר שנית בוויניציאה, במהדורה מתוקנת מטעויות הדפוס הראשון. בשנה הבאה הופיעה מהדורה שלישית באותה עיר, עם הקדמת רבי ברוך קלמיאני.

האר"י אמר על דרשות האלשיך כי כיוון לאמת, והפליא רבות בשבחם. גם החיד"א התבטא עליו בעקבות הספר "המפרש הגדול שבאחרונים", "פירוש מתוק ואמיתי" ועוד. אגדות על כך שהאר"י יצא לשמוע את הדרשות עם כל פמלייתו נשמעו מפי רבי חיים אלעזר שפירא.

בה'תק"ז יצא לאור באמסטרדם הספר "קיצור אלשיך" המתמצת את תוכן הספר לכרך אחד, בעריכת רבי יוסף הדיין מלובלין.

## לקריאה נוספת

* תורת משה, הוצאת לב שמח ה'תש"ן. הקדמה מאת בצלאל לנדוי.
קטגוריה:פירושי התנ"ך
קטגוריה:ספרי חידושים על התורה
קטגוריה:ספרי 1591
ספריית צ'סטר ביטי

250px|שמאל|ממוזער|הכניסה למוזיאון
שמאל|ממוזער|250px
**ספריית צֶ'סטר בּיטי** (באנגלית: **Chester Beatty Library**) היא מוזיאון בדבלין שבאירלנד, שהוקם בשנת 1950 כדי להכיל את אוספיו של סר אלפרד צ'סטר ביטי . מבנה הספרייה הנוכחי ממוקם בטירת דבלין. המבנה נפתח ב-7 בפברואר 2000 - יום השנה ה-125 להולדתו של צ'סטר ביטי.

בשנת 2002 זכה המוזיאון בפרס מוזיאון השנה האירופי.

## אוספי המוזיאון
אוספי המוזיאון מחולקים לשתי תצוגות: "מסורות קדושות" ו"מסורות אמנותיות". האוספים כוללים כתבי יד קדושים, ציורים מיניאטוריים ופפירוסים. בין היתר מוצגים במוזיאון פפירוסים עתיקים של הברית החדשה (בהם פפירוסי צ'סטר ביטי) כתבי דת אסלאמיים וחפצי דת מהמזרח הרחוק. כמו כן מוצג בספריה השריד היחיד של הבשורה על פי מאני (כתב הקודש של דת המניכאיזם). האוסף האסלאמי כולל קוראן מהמאה ה-11 עם איורים של הקליגרף הפרסי אבן אל-בוואב.

## קישורים חיצוניים

* 

* אוספים וירטואליים של הספרייה

קטגוריה:אירלנד: ספריות
קטגוריה:דבלין: מוזיאונים
מנסרה (מפעל)

ממוזער|שמאל|200px|מנסרה מאמצע המאה ה-19 בארצות הברית
**מנסרה** היא מפעל לעיבוד עצים. מנסרות נמצאות לרוב בסמוך ליערות או נהרות גדולים.

עיבוד בולי העץ כולל עבודות ניסור, חלוקה והקצעה והפיכת העץ למוצר ביניים כגון לוחות עץ המשמשים כחלקים ליצור רהיטים, לוחות עץ לגגות רעפים, פרופילים למסגרות מעץ ועוד.

במדינת ישראל לא קיימות מנסרות גדולות עקב החוסר ביערות טבעיים לכריתה או דילול. לפי נתוני הקק"ל משנת 2004, קיימות בישראל 18 מנסרות בהן מועסקים 310 עובדים.
## קישורים חיצוניים

* 

קטגוריה:יערנות
אופה לחם

שמאל|ממוזער|250px|אופה לחם
שמאל|ממוזער|250px|אופה לחם - המכסה פתוח וניתן לראות את הלחם המוכן בתוכו.
**אופה לחם** או **מכונת לחם** הוא מכשיר חשמלי ביתי המיועד לאפיית לחם.
המכשיר מכיל תבנית אפייה שבתחתיתה מלוש (וו לישה). התבנית, הניתנת לשליפה, נמצאת בתוך תנור קטן המיועד לתבנית זו בלבד. תפעול המכשיר נעשה באמצעות לוח בקרה הממוקם על פני המכשיר.

הכנת הלחם נעשית על ידי הכנסת המצרכים הדרושים אל תוך התבנית, והמכונה מבצעת את כל תהליך הכנת הלחם הכולל לישה, התפחה ואפייה, ולעיתים שלבים מרובים יותר.
בדגמים מסוימים של אופי לחם, ניתן ליישם תוכניות אפייה שונות המאפשרות הכנה של לחמים שונים, כמו לחם לבן, לחם מלא וחלה, וכן בצקים בלבד (ללא אפייתם במכונה) כמו בצק לפיצה או ללחמניות, שאותו אופים בתנור לאחר עיצובו.

רוב המכונות מאפשרות לתזמן את מועד סיום הפעולה, כך שתהליך האפייה מתחיל ללא התערבות ומסתיים בזמן הנדרש. באופן זה ניתן להכין את התערובת לאפיה בערב, ולקבל לחם טרי בבוקר. מכונות מתקדמות מאפשרות גם תכנות מחזורי לישה ואפייה ייחודיים.

## היסטוריה
אופה הלחם הראשון יוצר ביפן בשנת 1986. עשור מאוחר יותר הפך אופה הלחם לנפוץ באנגליה וארצות הברית.

## אופן השימוש
אפיית לחם באופה הלחם דורשת הכנסה של כמות מדויקת של מרכיבים, אם כי במדינות מסוימות נמכרות תערובות מוכנות של מצרכים במיוחד לאופה לחם הכוללות גם את הקמח והשמרים, אך ללא מים. את המרכיבים יש להכניס לתבנית בסדר מסוים אל תוך התבנית: ראשית הנוזלים ולאחר מכן המוצקים. סדר זה מונע מהשמרים לגעת בנוזלים, דבר הגורם לתסיסתם לפני תחילת תהליך הלישה, שבו הופכים המרכיבים השונים לבצק. הלישה נעשית באמצעות סיבוב אוטומטי של ידית הלישה בטמפרטורה המוּוסתת באמצעות המכונה. כאשר הבצק מוכן, המכונה מפסיקה את הלישה (אך לא את החימום) על מנת לאפשר את תפיחת הבצק (לרוב המכונות יש יותר ממחזור לישה והתפחה אחד). לבסוף מתחיל שלב האפייה.
לאחר שהלחם אפוי, ניתן להוציא את התבנית מהמכונה, ואת הלחם מהתבנית. המלוש מותיר חור קטן בתחתית הלחם.
צורת הלחם שונה בדרך כלל מהלחם המסחרי או הביתי, בגלל צורת התבנית.

לרוב, מכונות הלחם לא מתמודדות היטב עם קמח שאינו עשוי מחיטה בגלל היעדר גלוטן.
במכונות מסוימות ניתן להכין גם מוצרים שונים כמו ריבה או בצק של עוגת אורז יפנית.

## קישורים חיצוניים

* 

קטגוריה:מכשירי מטבח
קטגוריה:מכשירי חשמל ביתיים
קטגוריה:מכשירים שהושקו ב-1986
קטגוריה:לחם
יאקה לאקוביץ'

**יאקה לאקוביץ** (סלובנית: **Jaka Lakovič**; נולד ב-9 ביולי 1978 בליובליאנה, יוגוסלביה) הוא כדורסלן עבר סלובני ששיחק בעמדת הרכז בקבוצות רבות באירופה ובנבחרת סלובניה. גובהו 1.86 מטר. לאקוביץ' נחשב לאחד השחקנים הטובים בתפקידו באירופה.

בשנת 1996, בגיל 18, החל את הקריירה המקצועית שלו בסלובן ליובליאנה לאחר שהוקפץ מקבוצת הנוער לקבוצת הבוגרים. תוך זמן קצר, הפך לשחקן החמישייה הפותחת ולאחד הגארדים הטובים בסלובניה. לאחר חמש עונות עזב את סלובן ועבר לנובו מסטו. בעונתו היחידה במועדון זה הוביל אותו לגמר הפלייאוף בסלובניה, כשבדרך זכה בתואר השחקן המצטיין של העונה.

הישג זה הוביל אותו לצעד גדול בקריירה כשחתם במועדון הפאר היווני, פנאתינייקוס. במשך ארבע עונותיו במועדון זכה ארבע פעמים באליפות יוון ושלוש פעמים בגביע היווני.

לאקוביץ' משתייך לסגל הנבחרת הלאומית של סלובניה משנת 2002. במשך שנותיו בנבחרת השתתף עם נבחרתו באליפויות אירופה של 2003, של 2005, של 2007 ושל 2009 וכן גם בהעפלה היסטורית לאליפות העולם 2006, מה שנחשב כהישג השיא של הנבחרת בשנים האחרונות.

## קישורים חיצוניים

* פרופיל השחקן באתר Euroleague.net
* פרופיל השחקן באתר FIBA
* פרופיל השחקן באתר Eurobasket.com
* פרופיל השחקן באתר Draftexpress.com
* פרופיל השחקן באתר הליגה האיטלקית 
* פרופיל השחקן באתר הליגה הספרדית

קטגוריה:כדורסלנים סלובנים
קטגוריה:כדורסלני נבחרת סלובניה
קטגוריה:כדורסלני פנאתינאיקוס
קטגוריה:כדורסלני ברצלונה
קטגוריה:כדורסלני גלאטסראיי
קטגוריה:כדורסלני אבלינו
קטגוריה:כדורסלני גזיאנטפ
קטגוריה:כדורסלני קרקה נובו מסטו
קטגוריה:מאמני בילבאו באסקט
קטגוריה:סלובנים שנולדו ב-1978
פפירוס 46

[שמאל|ממוזער|250px|מקטע מתוך פפירוס 46 הכולל מקטע מ[האיגרת השנייה אל הקורינתים (–).]]
**פפירוס 46** (המסומן **<math>\mathfrak{P}</math><sup>46</sup>**) הוא ככל הנראה מקטע מהברית החדשה הקדום ביותר ששרד עד ימינו. מגילת פפירוס זו נכתבה ככל הנראה בין השנים 175–225 והייתה חלק מפפירוסי צ'סטר ביטי. התיארוך מראה כי יש סבירות גבוהה שהפפירוס נכתב בסביבות השנה 200.

## תוכן הפפירוס
פפירוס 
\mathfrak{P}46 מכיל את מרבית איגרות פאולוס. חלק מהעמודים מצויים בספריית צ'סטר ביטי וחלק בספריית אוניברסיטת מישיגן:

### גודל העמוד
עמוד הטקסט הוא בגודל של 28 על 16 ס"מ. העמוד מכיל עמודה אחת של כיתוב בה בין 26 ל-32 שורות. השורות בתחתית כל עמוד נפגעו או חסרות.

### תוכן שאבד
שבעת העמודים הראשונים של הפפירוס שאבדו הכילו בלא ספק את ראשית האיגרת אל הרומאים. תוכן שבעת העמודים שאבדו מסוף הפפירוס אינו ידוע - ייתכן שמדובר באיגרת השנייה אל התסלוניקים או באיגרת על פילימון אולם אין די מקום להכיל את איגרות הרועים (האיגרת הראשונה אל טימותיוס, האיגרת השנייה אל טימותיוס והאיגרת אל טיטוס). 

### סימנים לקריאה
בפפירוס נמצאו סימוני נקודות - סימונים אלה לא מהוות חלק מהטקסט המקורי (שכן הם חלשים יותר) ולכן ככל הנראה בסימון מאוחר שנועד להקל על הקריאה בציבור של הטקסט.

## גילוי הפפירוס
ככל הנראה מדובר בפפירוס שנשמר במנזר במצרים. הפפירוס התגלה בקהיר על ידי סוחר עתיקות, חולק למספר מקטעים ונמכר. עשרה עמודים נרכשו על ידי סר אלפרד צ'סטר ביטי בשנת 1930 ושישה על ידי אוניברסיטת מישיגן בשנת 1931. האוניברסיטה רכשה 24 עמודים נוספים בשנת 1933 וצ'סטר ביטי רכש 46 עמודים נוספים בשנת 1935.

## קישורים חיצוניים
 
*  רוברט ב. ווטז, מידע על פפירוסים של הברית החדשה 
* אתר אוניברסיטת מישיגן - מידע על הפפירוס ותוכנו
* תצלומים של הפפירוס 

פפירוס 046
קטגוריה:כתבי יד
קטגוריה:פפירוסים
קטגוריה:אוניברסיטת מישיגן
מרכז זלמן שזר

160px|ממוזער|שמאל|סמל המרכז הקודם
**מרכז זלמן שזר** הוא מרכז בירושלים העוסק במחקר, הוראה והפצת ידע בתחומי תולדות עם ישראל להיסטוריונים, לתלמידים ולציבור הרחב. במסגרת המרכז נערכים קורסים, ימי עיון והשתלמויות ופועלת הוצאת ספרים ברמה אקדמית.

## על המרכז
המרכז הוקם על ידי החברה ההיסטורית הישראלית וממשלת ישראל בשנת 1973, לכבוד הנשיא השלישי של מדינת ישראל, זלמן שזר עם סיום כהונתו כנשיא. בשנת 2010 התקבל בכנסת חוק מרכז זלמן שזר לחקר תולדות העם היהודי, התשע"א–2010, ועל פיו היה לתאגיד ממשלתי. 

המועצה הציבורית של המרכז מורכבת מאישי ציבור, אנשי כלכלה והיסטוריונים. המועצה בוחרת ועד מנהל אחת לארבע שנים.

המרכז מפעיל מכון מחקר לחקר תולדות קהילות ישראל בתפוצות. בנוסף מתמקד המרכז בכתיבת תוכניות לימודים וספרי לימוד למערכת החינוך בנושא תולדות עם ישראל.

המרכז מופקד על קיום הכנס המרכזי של החברה ההיסטורית הישראלית וכנסים בינלאומיים נוספים, הנערכים בשיתוף עם אוניברסיטאות מחוץ לישראל, בהם נדונים נושאים שונים בהיסטוריה של עם ישראל והיסטוריה כללית בחזית המחקר ההיסטורי. בנוסף, מקיים המרכז ימי עיון בהם מוצגים מחקרים אקדמיים לציבור הרחב ומעביר השתלמויות למורים בתחומי המרכז.

במרכז נמצאת ספרייה היסטורית גדולה שרובה בתחום תולדות עם ישראל, המבוססת על עיזבונו של זלמן שזר.

## הוצאה לאור ופרסומים
המרכז מוציא לאור תעודות היסטוריות וחיבורים אקדמיים על אירועים, אישים ותופעות היסטוריות, שעמדו במרכז מחקרם של היסטוריונים. כמו כן יוצאים לאור במסגרתה חיבורים היסטוריים לעברית, שראו אור בשפות אחרות.

בשנת 2005 החל המרכז לפרסם את הסדרה "גדולי הרוח והיצירה בעם היהודי". העורך הראשון היה אביעזר רביצקי ומשנת 2010 עורכת הסדרה היא אניטה שפירא, במסגרת הסדרה יצאו לאור ביוגרפיות של רבי יהודה הנשיא, רב סעדיה גאון, רש"י, הרמב"ם, רבי יהודה החסיד, רבי חסדאי קרשקש, דון יצחק אברבנאל, ברוך שפינוזה, משה מנדלסון, בנימין זאב הרצל, הרב אברהם יצחק הכהן קוק, חיים נחמן ביאליק, מיכה יוסף ברדיצ'בסקי, ש"י עגנון, מרטין בובר ולאה גולדברג.

מרכז שזר מפיץ את כתבי עת של החברה ההיסטוריה הישראלית: "ציון", "היסטוריה" ו"ידיעון החברה ההיסטוריה הישראלית". בנוסף הוא אחראי על ההפצה של כתב העת ההיסטורי "זמנים" בהוצאת אוניברסיטת תל אביב.

## פרס שזר לחקר תולדות ישראל

במרכז פועלת ועדה שתפקידה חלוקת פרסים למחקרים בתולדות עם ישראל, המיועדים לעודד את המחקר בתחום. בין השאר, היא מעניקה פרסים לתלמידי בתי ספר תיכוניים, אשר כתבו עבודות גמר מצטיינות בהיסטוריה יהודית.

## ראו גם
אוצרות – אוסף המכתבים הלאומי

## קישורים חיצוניים
* 
* 
* 
* 

## הערות שוליים

קטגוריה:הוצאות ספרים בישראל
קטגוריה:ירושלים: עמותות
קטגוריה:מכוני מחקר בנושא יהדות
קטגוריה:מכוני מחקר היסטורי
קטגוריה:הנצחת זלמן שזר
אסולין

**אָסוּלין** הוא שם משפחה מרוקאי-בֶּרְבֶּרִי, המקובל אצל יהודים ומוסלמים (צורתו המוסלמית: "אל-אסולי"). מקורו של השם ככל הנראה במונח גאוגרפי בֶּרְבֶּרִי שפירושו "האבנים", ומשמש בשמותיהם של מקומות ושבטים רבים.אסולין הוא נגזרת של משפחת אזולאי שפירושו בספרדית Azul נהגה כאסול- כחול ואסולין בפורטוגזית כחלחל כנראה על צבע העיניים שנשאה המשפחה

קטגוריה:שמות משפחה ביהדות צפון אפריקה
מולך קוצני

**מוֹלֶךְ קוצני** (שם מדעי: *Moloch horridus*) הוא המין היחיד בסוג **מולך**, השייך לתת-סדרת הלטאות. חי במדבריות מרכז אוסטרליה כדוגמת מדבר טאנאמי, מדבר גיבסון ומדבר החול הגדול. הוא ידוע גם בשם **דרקון קוצני**, **לטאה קוצנית**, **שטן קוצני** ו**שטן ההר**. שם הסוג מגיע מהמילה מולך.
## מאפיינים
אורכו מגיע עד כ-20 ס"מ, ומופעו בגוני החום עוזר לו להסתוות בנוף המדברי. קוצים מכסים את כל חלקו העליון, ומשמשים כאמצעי הגנה נגד טורפים. הוא מסוגל לשנות את צבעו בהתאם לטמפרטורה בו הוא נמצא: צבעו חום בהיר כשחם, והופך לכהה ככל שהטמפרטורות יורדות.
כאמצעי הגנה, נושא המולך על צווארו ראש מדומה, אשר בעת סכנה הוא מרכינו ומציגו כאילו היה ראשו אמיתי. עורו מחורר בתעלות קטנות היכולות לספוג מים, ולהובילם אל פיו. נקבת המולך גדולה מהזכר.

הוא אוכל בעיקר נמלים, ומסוגל לאכול עד כ-1500 ביום. כדי להרוות צימאונו הוא שותה מים המצטברים על עלי צמחים מדבריים במשך הלילה.

גודל התטולה הוא בדרך כלל בין שלוש לעשר ביצים, אשר מוטלות בין ספטמבר ודצמבר (אביב עד קיץ). הן נקברות מתחת לאדמה, ובוקעות לאחר שלושה חודשים.

## גלריה

Moloch horridus, Thorny Devil, Alice Springs 2.jpg
A232, Alice Springs Desert Park, Alice Springs, Australia, thorny devil, 2007.JPG
Moloch horridus, Thorny Devil, Alice Springs.jpg


## קישורים חיצוניים

* 
* 
* 

## הערות שוליים

קטגוריה:טקסונים שתוארו בידי ג'ון אדוארד גריי
קטגוריה:חרדוניים
קטגוריה:אוסטרליה: זוחלים
קטגוריה:בעלי חיים במדבריות אוסטרליה
קטגוריה:זוחלים יחידים בסוגם
קטגוריה:בעלי חיים שתוארו ב-1841
שעבאן עבד א-רחים

**שעבאן עבד א-רחים** (בערבית: **شعبان عبد الرحيم**, תעתיק מדויק: **שעבאן עבד אלרחים**; 15 במרץ 1957 – 3 בדצמבר 2019), כונה גם **שעבולא** (**شعبولا**), היה זמר פופ מצרי, ששילב בשיריו מסרים פוליטיים.

## ביוגרפיה
עבד א-רחים, יליד קהיר, עבד במשך שנים רבות במכבסה בטרם הפך לזמר פופולרי. בשנת 2000 הקליט את השיר "אני שונא את ישראל", שכלל גם דברים בגנותם של אריאל שרון ושמעון פרס, אך גם את השורה "אני אוהב את עמר מוסא". השיר הפך ללהיט גדול במצרים והגיע לפסגת מצעדי הפזמונים, אף שהטלוויזיה המצרית סירבה לשדר את הקליפ שלו. מאוחר יותר טען משורר מצרי כי השיר הוא פלגיאט, וכי עבד א-רחים האנאלפבית לא מסוגל לכתוב טקסטים כאלה. בשנת 2001 השתתף עבד א-רחים במסע פרסום לפלאפל שנמכר ברשתות מקדונלד'ס. הוא שר ג'ינגל המבוסס על לחן השיר "אני שונא את ישראל". מסע הפרסום בוטל בסופו של דבר, ועבד א-רחים האשים בכך גורמים יהודיים בארצות הברית, ואף טען כי המוסד מנסה להתנקש בחייו.

בהמשך הקליט עבד א-רחים שירים פוליטיים נוספים. לאחר פיגועי 11 בספטמבר הקליט שיר שכלל את השורה "זה היה רק מגדל, ואני נשבע שהם הפילו אותו בעצמם". ב-2003 הקליט את השיר "אל תפגעו בעיראק", ב-2005 שיר שהתייחס לפרשת קריקטורות מוחמד, ב-2006 שיר על מלחמת לבנון השנייה (בעקבותיו הגישה ישראל מחאה רשמית למצרים) וב-2008 שיר מחאה נגד המאבק בין פת"ח לחמאס.

נפטר ב-3 בדצמבר 2019 בבית חולים צבאי בקהיר.

## קישורים חיצוניים

* 

## הערות שוליים

קטגוריה:זמרים מצרים
קטגוריה:מצרים שנולדו ב-1957
קטגוריה:מצרים שנפטרו ב-2019
קזוארינה

ממוזער|''Casuarina sp.''
**קזוארינה** (שם מדעי: *Casuarina*) היא סוג של עץ ממשפחת הקזואריניים, המונה כ-17 מינים. נציגי המשפחה מצויים בעיקר באוסטרליה, גינאה החדשה ואיי האוקיינוס השקט אך גם בדרום ומזרחה של אסיה, במדגסקר ובחופי מזרח אפריקה. הקזוארינה קרויה על שם העוף האוסטרלי קזואר, על שום הדמיון של ענפיה לנוצותיו המשתלשלות כלפי מטה.

## מאפיינים
הענפים נושאים "ענפונים" גליליים דקים וירוקים הדומים למחטי אורן אך מחולקים לפרקים רבים, שסביבם ערוכים דוּרים של עלים דמויי קשקשים. לאורך הענפים חריצים שבתוכם שקועות פיוניות בדומה לצמחים רותמיים.

פרחי הקזוארינה הם חד־מיניים. חלק ממיני הקזוארינה הם חד־ביתיים, כלומר עצים הנושאים פרחים נקביים וזכריים, וחלקם דו־ביתיים, שיש בהם עצים זכריים ועצים נקביים.
הפריחה בסתיו ובחורף, בצבע חום. הפרי דמוי אצטרובל בגודל סנטימטרים אחדים.

חלק ממיני הקזוארינה יכולים להתנשא לגובה של 20 מטר. העצים אינם זקוקים להשקיה רבה ועמידים לזיהום אוויר, ולכן קל לגדלם באזורים עירוניים ולאורך כבישים.

## עצי קזוארינה בארץ ישראל
עצי קזוארינה הובאו לארץ ישראל מאוסטרליה מראשית תקופת המנדט הבריטי ומשמשים כצמחי תרבות בגנים ובשדרות. 

### בין המינים הנפוצים בארץ
* קזוארינה שבטבטית (*C. equisetifolia*)
* קזוארינה דקיקה (*C. cunnunghamiana*)
* קזוארינה מכחילה (*C. glauca*)
* קזוארינה אשונה (*C. stricta*)
[ממוזער|קזוארינה דקיקה ב[יער אילנות]]

### עצי קזוארינה בשיר ובספרות
שדרת קזוארינות מוזכרת בשיר "בהיאחזות הנח"ל בסיני", של נעמי שמר, ששרה להקת הנח"ל.

עץ הקזוארינה מאת סומרסט מוהם, ספרית פועלים, 2017. תרגום מאנגלית: יהודה פורת. 

## קישורים חיצוניים

## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:צמחים שתוארו ב-1759
קטגוריה:טקסונים שתוארו בידי קארולוס לינאוס
קטגוריה:אלונאים
קטגוריה:אוסטרליה: עצים
האיגרת אל האפסים

שמאל|ממוזער|250px|פפירוס 49, המתוארך למאה השלישית, ובו קטעים מהפרק הרביעי באיגרת אל האפסים.
ה**איגרת אל האֵפֶסִים** היא אחת מהאיגרות שנכתבו על ידי השליח פאולוס. האיגרת מהווה חלק מהברית החדשה – כתבי הקודש של הנצרות. האיגרת נכתבה אל תושבי אפסוס שבאנטוליה. 

התאולוג ויליאם בארקלי מתאר איגרת זו כ"מלכת האיגרות". 

על פי המסורת הנוצרית נכתבה האיגרת על ידי פאולוס (שאול התרסי) בעת שהיה כלוא ברומא (בשנת 62 לספירה). האיגרת נכתבה בזמן שבו נכתבה האיגרת אל הקולוסים (הדומה לה) והאיגרת אל פילמון.

חוקרים חולקים על זהות כותב האיגרת, ויש הסבורים כי נכתבה בתקופה מאוחרת יותר.

## מטרת כתיבת האיגרת
איגרת זו (בשונה מאיגרות אחרות) לא נכתבה על מנת להוכיח כנסייה מסוימת או קבוצה מסוימת, אלא נועדה להביע את עמדת המחבר בדבר הדוקטרינה של פאולוס. האיגרת אל הרומיים דנה ב"ישועת" המאמינים – ואילו איגרת זו ממשיכה אותה ודנה בתוצאות אותה ישועה.
תמה מרכזית נוספת באיגרת היא אחדות הקהילה הנוצרית – ובעיקר זהות מעמדית בין יהודים המאמינים בנצרות ובין גויים שקיבלו על עצמם את הנצרות.

## תוכן
* פתיחה (א' 1–2)
* הברכה הבאה מן הבשורה (א' 3 – ב' 10).
* תיאור השינוי הרוחני במעמד הגויים כתוצאה מקבלת הנצרות (ב' 11 – ג' 21). בפרק זה מציין פאולוס כי הוא השליח אל הגויים.
* אחדות הקהילה הנוצרית בקרב המאמינים (ד' 1–16).
* הנחיות לחייהם של בני הקהילה (ד' 17 – ו' 10).
* הרווחה הרוחנית הצפויה למאמינים (ו' 11–24).

## נמעני האיגרת
בפסוק הראשון של האיגרת מצוין כי היא נכתבה על ידי פאולוס אל המאמינים באפסוס – ומכאן שמה של האיגרת.
יחד עם זאת, טקסטים קדומים של איגרת זו אינם כוללים את המילים "אל הקהילה הקדושה באפסוס" ובמקומם מופיע "אל הקהילה הקדושה". מלבד אזכור זה אין אזכור נוסף של נמעני האיגרת.

מרבית המלומדים מאמינים כי האיגרת נכתבה על ידי פאולוס עצמו, אולם אחרים סבורים כי נכתבה מאוחר יותר ורק שויכה לפאולוס.

מרקיון, בן המאה השנייה, סבר כי האיגרת מוענה לכנסייה בלאודקיה ולא באפסוס.

## מעמד הנשים בקהילה
אחת התמות העיקריות של האיגרת היא חיי הקהילה של הקהילה הנוצרית. בין היתר דנה האיגרת במעמד הנשים בקהילה וגורסת כי הנשים צריכות להיות כנועות לבעליהן, והבעלים צריכים לאהוב את נשיהן. פרשנות פמיניסטית מודרנית של פסוקים אלה גורסת כי כל הנוצרים צריכים להיות כנועים אחד לשני (ולא רק הנשים לבעליהן).

## קישורים חיצוניים

* האיגרת בעברית (תרגום פרנץ דליטש)
* האיגרת בשפות שונות
* סדרת הרצאות הדנה באיגרת

## הערות שוליים

קטגוריה:הברית החדשה
אפסיים
התזמורת הסימפונית של וירג'יניה

**התזמורת הסימפונית של וירג'יניה** היא תזמורת אמריקאית מחוזית, שמקום מושבה הקבוע בהאמפטון רודס, וירג'יניה. התזמורת מופיעה בכמה אתרים בווירג'יניה, בהם אולם קרייזלר בנורפוק ומרכז פרגוסון לאמנויות בניופורט ניוז.

התזמורת הוקמה בשנת 1920 כתזמורת הסימפונית של נורפוק ובמשך זמן מה הייתה התזמורת האמריקאית היחידה בין בולטימור לאטלנטה. בעקבות המשבר הכלכלי והנסיגה של שנות ה-70', התמזגה תזמורת נורפוק עם התזמורת הסימפונית של פנינסולה ותזמורת הטיילת של וירג'יניה והגיעה לצורתה הנוכחית בשנת 1979.

בין מנהליה המוזיקליים של התזמורת בשנים עברו היו הנרי קואלס וייטהד, אדגר שנקמן, ראסל סטנגר וג'ואן פאלטה. בספטמבר 2021 התמנה אריק יאקובסן למנהל המוזיקלי ה-12 של התזמורת.

## מנהלים מוזיקליים (רשימה חלקית)

* וולטר אדוארד האו
* הנרי קואלס וייטהד
* אדגר שנקמן (1948-1966)
* ראסל סטנגר (1966-1980)
* ריצ'רד ויליאמס (1980-1986)
* וינסטון דן פוגל (1986-1990)
* ג'ואן פאלטה (1991 - 2020)
* אריק יאקובסן (2021 - ממשיך)

## קישורים חיצוניים
* 


* Old Dominion University page on Virginia Symphony Orchestra
   


וירג'יניה
וירג'יניה
קטגוריה:וירג'יניה: להקות
אלכס מומברו

**אלכס מומברו מורסיה** (בספרדית: **Álex Mumbrú Murcia**; נולד ב-12 ביוני 1979 בברצלונה שבקטלוניה) הוא מאמן בהווה וכדורסלן עבר ספרדי ששיחק בעמדת הסמול פורוורד וכיום מאמן נבחרת גרמניה בכדורסל. גובהו של מומברו הוא 202 ס"מ. מומברו נחשב אחד השחקנים הטובים באירופה בזמנו. בעבר שימש כמאמן הראשי של ולנסיה.
## קריירה
בשנת 1996, בגיל 17, החל את הקריירה המקצועית שלו בחובנטוד בדאלונה, לאחר כשהוקפץ פעמים רבות מקבוצת הנוער לקבוצה הבוגרת במטרה למלא את מקומם של השחקנים הפצועים. תוך זמן קצר מומברו תפס מקום קבע בסגל המועדון ומאוחר יותר כשחקן חמישייה. במשך הקדנציה הארוכה שלו במועדון, שש עונות זכה בתואר אחד בלבד - אליפות הליגה הקטאלונית.

בשנת 2002 עזב את חובנטוד בדאלונה לטובת ריאל מדריד. אך, לאחר 2 עונות חזר לקדנציה נוספת בחובנטוד בדאלונה לאחר שהמעיט לשחק במדיה של ריאל מדריד. לאחר 2 עונות עזב אותה שוב לריאל מדריד, בה משחק עד היום.

מומברו השתייך לסגל הנבחרת הלאומית של ספרד משנת 2005. כחלק מנבחרתו הלאומית הוא זכה במדליית הזהב באליפות העולם 2006, במדליית הכסף באליפות אירופה 2007 ובאולימפיאדת בייג'ינג ובמדליית זהב באליפות אירופה 2009.
## קישורים חיצוניים

קטגוריה:כדורסלנים ספרדים
קטגוריה:כדורסלני נבחרת ספרד
קטגוריה:כדורסלני חובנטוד בדאלונה
קטגוריה:כדורסלני ריאל מדריד
קטגוריה:כדורסלני בילבאו באסקט
קטגוריה:כדורסלנים באולימפיאדת בייג'ינג (2008)
קטגוריה:מאמני בילבאו באסקט
קטגוריה:ספרדים שנולדו ב-1979
גורם הלם

**גורם הלם** או **גורם שוֹק** (באנגלית: **Shock value**) הוא יצירה או אמצעי ביטוי העלולים לעורר שאט נפש, כעס, פחד או רגש שלילי דומה אחר.

## בתרבות
אמנים מוזיקליים שמשלבים מוזיקת רוק עם מרכיבים תיאטרליים מזעזעים ביצירותיהם ובהופעותיהם מסווגים לעיתים קרובות כ"שוק רוק". אמנים כאלה כוללים את סקרימינג ג'יי הוקינס, אליס קופר, ומאוחר יותר קיס, מרילין מנסון וסליפנוט. בקולנוע קיימת סוגת סרטי ההלם, כאשר אחת הדוגמאות הבולטות היא "הבית האחרון משמאל". בהומור קיימת תת-הסוגה "הומור מזעזע" (יצירה הומוריסטית ברוח זו מכונה "קומדיה שחורה") שכוללת בדיחות המציגות נושא שהוא מזעזע באופן קיצוני, לכאורה עד כדי גיחוך. בדיחה מפורסמת כזו היא "האריסטוקרטים". לעיתים קרובות משולב מרכיב ההלם בתעשיית הפרסום ("Shock advertising"), כאשר נעשה שימוש במרכיב מזעזע שאינו קשור למוצר עצמו וכל מטרתו להותיר את חותמם של המוצר או של החברה בזיכרונו של המתבונן. בנוסף קיים המושג "shock site" ("אתר הלם") המתאר אתר אינטרנט שכל מטרתו לזעזע את הגולש בו. אתרים כאלה מופצים לעיתים קרובות בדרכי רמייה דרך דואר אלקטרוני או אתרי צ'ט, ובדרך כלל כל תוכנם הוא תמונה או סרטון בודד בעלי אופי פורנוגרפי או אלים ביותר.

## השפעות נפשיות ודיון חברתי
השיח הציבורי והמחקרי על גורם הלם עוסק גם בהשפעות של חשיפה מתמשכת לתכנים מזעזעים. מחקרים מצביעים על כך שחשיפה חוזרת לתכנים אלימים או טראומטיים במדיה, במיוחד ברשתות החברתיות, עלולה להוביל לקהות רגשית ולהגברת תחושות של חרדה ודיכאון, תופעה המכונה לעיתים "תסמונת העולם האכזר". תופעה זו מתבטאת בירידה באמפתיה ובתחושת חוסר אונים מול אירועים קשים, במיוחד בקרב צעירים החשופים לתכנים אלו באופן יומיומי.

מנגד, יש המתייחסים לשימוש בהלם ככלי חשוב בהעברת מסר, במיוחד בקמפיינים ציבוריים שנועדו לעורר מודעות ולשנות התנהגות. שימוש ב"פרסום מזעזע" (Shock Advertising) נפוץ בקמפיינים נגד עישון, אלימות או תאונות דרכים, כאשר מטרתו היא לעורר תגובה רגשית חזקה שתוביל לשינוי התנהגותי. עם זאת, יש המזהירים מפני השפעות שליליות אפשריות של גישה זו, כגון יצירת חרדה מיותרת או התנגדות למסר בשל תחושת אי נוחות.

## הערות שוליים

קטגוריה:השפעה חברתית
קטגוריה:מסרים שקריים
קטגוריה:טכניקות אמנותיות
עיראק במשחקים האולימפיים

**[[עיראק]]** השתתפה לראשונה ב**[[המשחקים האולימפיים|משחקים האולימפיים]]** באולימפיאדת לונדון (1948). היא נעדרה מאולימפיאדת הלסינקי (1952), והחרימה את אולימפיאדת מלבורן (1956) במחאה על המעורבות הבריטית והצרפתית במלחמת סיני. בהמשך נעדרה גם מאולימפיאדת מינכן (1972), והייתה אחת משתי המדינות היחידות מחוץ לאפריקה, לצדה של גיאנה, שהשתתפו בחרם האפריקני על אולימפיאדת מונטריאול (1976), במחאה על סירובו של הוועד האולימפי הבינלאומי להשעות את ניו זילנד, שנבחרת הרוגבי שלה קיימה משחק מול נבחרת דרום אפריקה. 

מאז, השתתפה עיראק בכל האולימפיאדות. השתתפותה באולימפיאדת בייג'ינג (2008) הוטלה בספק עד עשרה ימים לפני המשחקים. חמישה ימים קודם לכן, הודיע הוועד האולימפי הבינלאומי כי עיראק לא תוכל להשתתף במשחקים, בשל מעורבות פוליטית של ממשלת עיראק בנעשה בוועד האולימפי שלה, בניגוד לכללים. בסופו של דבר הורשתה עיראק להשתתף, אם כי שלושה מהספורטאים החמיצו בינתיים את מועד הרישום האחרון, ולכן השתתפו במשחקים אלה ארבעה ספורטאים עיראקים בלבד.

במהלך השנים לא הגיעה עיראק להישגים ספורטיביים גבוהים. מרים המשקולות עבדול ואהיד עזיז זכה במדליה האולימפית היחידה בתולדות המדינה, מדליית ארד באולימפיאדת רומא (1960). נבחרת הכדורגל הייתה קרובה להישג דומה באולימפיאדת אתונה (2004), אך הפסידה לנבחרת איטליה 1-0, וסיימה במקום הרביעי. באולימפיאדת ריו דה ז'ניירו (2016) סיים מרים המשקולות סלוואן ג'אסים עבוד במקום התשיעי.

עיראק לא השתתפה מעולם באולימפיאדת חורף.

## מדליות

### לפי אולימפיאדה
**באולימפיאדות הקיץ:**

### לפי ענף
**בענפי הקיץ:**

## ראו גם
* עיראק במשחקים הפאראלימפיים
* עיראק במשחקים האולימפיים לנוער

## קישורים חיצוניים

## הערות שוליים

קטגוריה:עיראק: ספורט
קטגוריה:מדינות במשחקים האולימפיים
מודל הצמיחה של גורדון

**מודל הצמיחה של גורדון** הוא שיטה למדידת ערכו של עסק והוא דומה למודל היוון תזרים המזומנים (DCF). המודל משמש אמצעי לחישוב פשוט של ערכו של עסק עבור הליכים משפטיים, תכנון מס ועסקאות עסקיות שאין להם מחיר שוק ידוע. המודל מכונה על שם מיירון גורדון, פרופסור באוניברסיטת טורונטו.

המודל מניח כי העסק מנפיק דיבידנד שערכו D ושקצב צמיחתו קבוע וידוע - g. בנוסף, המודל מניח ששיעור התשואה הרצוי נשאר אף הוא קבוע וערכו מייצג את המחיר ההון של העסק ומסומן כ-k. על פי המודל, יש לסכום את הערכים בטור אינסופי כך שמתקבל הערך הנוכחי של P:

 P= \sum_{t=1}^{\infty}  D\times\frac{(1+g)^t}{(1+k)^t},

ולאחר צמצום:

P = D\times\frac{1+g}{k-g}.

בפרקטיקה נוהגים להתאים את הערך המתקבל, P, בהתאם לגורמים נוספים כגון גודלו של העסק.

במשוואה
k=\frac{D\times\left(1+g\right)}{P}+g
מייצג k התשואה המיוחלת (ששווה לתפוקה ועוד צמיחה צפויה).

יש המשתמשים בערך הבא של D על ידי D_1=D_0(1+g) ואותו מציבים במודל של גורדון:
P_0 = \frac{D_1}{k-g}.

ניתן לראות כי המודל מניח כי קצב הצמיחה (g) הוא קבוע ונמשך עד אינסוף. במציאות, לא ניתן לשמור על קצב צמיחה גבוה לאורך זמן. 

## קישורים חיצוניים
 מחשבון מודל הצמיחה של גורדון 

גורדון
גורדון
דוד בצרי

הרב **דוד שלום בצרי** (נולד בי"ד באב ה'תש"א, 7 באוגוסט 1941) הוא מקובל וראש ישיבת השלום בירושלים.

## ביוגרפיה
ממוזער|ישיבת השלום ברחוב תחכמוני בירושלים
נולד וגדל בירושלים לרב יוסף ולויקטוריה בצרי. הוא נין אחות הרב יוסף חיים, בעל "בן איש חי" ונינו של הרב יהודה פתיה.

למד בישיבת פורת יוסף. בנוסף למד אצל קרובו, הרב יהודה צדקה, שעמד בראש ישיבת פורת יוסף, ואצל הרב סלמאן מוצפי, שלימים היה חמיו, כשהתחתן למד בכוול יד הרב נסים אצל הראשון לציון והרב הראשי לישראל הרב יצחק נסים זצ"ל שהיה בהנהלת השר משה נסים שם למד דיינות. אבי אשתו ציפורה (נפטרה בי"ד בניסן ה'תש"ף).

בתחילת שנות ה-70 של המאה ה-20 עמד בראש ישיבת "חברת אהבת שלום" עם הרב יעקב משה הלל. לאחר מכן פרש והקים יחד עם בנו הרב יצחק בצרי בשכונת מקור ברוך בירושלים את "ישיבת השלום" על שמו של הרב שלום שרעבי (הרש"ש).

הרב בצרי מקיים בישיבתו תיקונים לעילוי נשמות נפטרים, מציאת זיווג, רפואה, פרנסה, זרע של בר קיימא, שלום בית, עוונות ועוד. בכמה מקרים קיים טקסים שמטרתם הייתה הוצאת דיבוקים, בין היתר עם הרב יעקב עדס.

## משפחתו
בניו המקובל הרב יצחק בצרי, הרב משה בצרי, הרב שלמה בצרי. הרב מרדכי בצרי

* אחיו, הוא הרב עזרא בצרי לשעבר דיין בבית הדין הגדול,
* אחיו הרב ששון בצרי דיין בבית הדין אהבת שלום
* אחיו, הרב מנחם בצרי מנהל מוסדות סוכת דוד.
* גיסו הרב בן ציון מוצפי
* גיסו הרב יהודה מוצפי

## דעותיו

בספטמבר 2005 אמר הרב בצרי כי הוריקן קתרינה שפגע בניו אורלינס הוא עונש על תמיכת הממשל האמריקאי בהתנתקות.

ב-2004, בעקבות מצעד הגאווה בירושלים, אמר כי "בגלגול הבא ההומואים יהפכו לשפנים וארנבות... הם יותר גרועים מבהמות". ב-2006 טען כי פריצת שפעת העופות בישראל נגרמה עקב קמפיין של מרצ למען זכויות ההומואים. בשנת 2011 אמר בריאיון לאתר וואלה: "מי שמתגאה בתועבה - הוא האדם הכי מתועב שבעולם... זו לא מחלה - הם רוצים לעשות תועבה כי היצר הרע והשטן מכניסים להם בראש להיות מתועבים והם מתגאים בזה".

בשנת 2006 השתתף יחד עם בנו הרב יצחק בכנס למניעת הקמת בית הספר הדו-לשוני ליהודים ולערבים של מרכז יד ביד בשכונת פת בירושלים. הרב צוטט כי אמר "אי אפשר לערב טמא בטהור... עם ישראל הוא הטהור. הערבים הם עם חמור. הם פגע רע. שטן רע, נגע רע... הערבים הם חמורים ובהמות". בעקבות כך הגישה פרקליטות מחוז ירושלים כתב אישום נגדו ונגד בנו בעבירה של הסתה לגזענות. באוקטובר אותה שנה הודו השניים במסגרת עסקת טיעון. הוסכם כי הרב בצרי לא יורשע אולם יתחייב להימנע מביצוע הסתה נוספת במשך שנה וכן יפרסם בתוך שלושים יום "קול קורא" בבית הכנסת ובמתנ"ס בשכונת פת שבו יכתוב כי הוא "מתנגד בכל תוקף לאמירת דברים שעלולים להביא לידי הסתה לגזענות או חלילה פגיעה בבני לאומים אחרים, ערבים ומיעוטים וקורא אך ורק לאמירת דברי תורה, להרבות אהבה ואחווה ושלום, כמו שאמרו אבותינו: 'לעולם יקדים אדם שלום לכל אדם'".

## קישורים חיצוניים
* אתר ובו סרטים המתעדים את הרב בצרי
* 
* 
* כל הכתבות על הרב דוד בצרי, באתר ערוץ 7

## הערות שוליים

קטגוריה:רבנים חרדים ישראלים
קטגוריה:רבנים ספרדיים ישראלים
קטגוריה:מקובלים ישראלים
קטגוריה:ראשי ישיבה ספרדיים
קטגוריה:ראשי ישיבות לקבלה
קטגוריה:משפחת חיים (בגדאד)
קטגוריה:משפחת פתיה
קטגוריה:בוגרי ישיבת פורת יוסף
קטגוריה:משפחת מוצפי
קטגוריה:סגל ערוץ הידברות
קטגוריה:ישראלים שנולדו ב-1941
אלפרד טרסקי

**אלפרד טרסקי** (באנגלית: **Alfred Tarski**; 14 בינואר 1901 – 26 באוקטובר 1983), נולד כ**אלפרד טייטלבוים**, היה מתמטיקאי, לוגיקן ופילוסוף אמריקאי ממוצא יהודי-פולני. השתלם במתמטיקה בבית הספר למתמטיקה ופילוסופיה בוורשה, היגר לארצות הברית ב-1939, ועסק בהוראה ובמחקר באוניברסיטת קליפורניה בברקלי למן שנת 1942 ועד יום מותו.

טרסקי היה כותב פורה שנודע יותר מכל הודות לחיבוריו המתמטיים בתחום תורת המודלים, מטא-מתמטיקה, לוגיקה אלגברית, אלגברה מופשטת, טופולוגיה, גאומטריה, תורת המידה, לוגיקה מתמטית, תורת הקבוצות, נקודות שבת, וכן בתחום הפילוסופיה האנליטית.

יש המשווים את חשיבותו כלוגיקן לזו של אריסטו, ברטרנד ראסל, קורט גדל וגוטלוב פרגה. כותבי הביוגרפיה שלו, אניטה וסולומון פפרמן, הצהירו כי, "לצד בן-זמנו, קורט גדל, טרסקי שינה את פני הלוגיקה במאה ה-20, ובמיוחד באמצעות חיבוריו על עיקרון האמת ועל תורת המודלים" (א. פפרמן, 2004). גם על שמו נקרא פרדוקס בנך טרסקי שתואר במאמר פרי עטם שלו ושל סטפן בנך.

## קורות חיים

### נעוריו וראשית דרכו

אלפרד נולד למשפחת **טייטלבאום**, זוג יהודים פולנים שחיו בתנאי נוחיות. הוא הפגין בראשונה את כישוריו המתמטיים בעת לימודיו בבית הספר התיכון "Szkoła Mazowiecka" בוורשה. אף על פי כן, כשהתקבל לאוניברסיטת ורשה ב-1918, היו פניו מועדות ללימודי ביולוגיה.

משהושבה עצמאותה של פולין בהמשך אותה השנה, עברה הנהגת האוניברסיטה לידיהם של יאן לוקאשביץ', סטניסלב לשנייבסקי וואצלב שרפינסקי; עד מהרה הייתה האוניברסיטה למוסד מחקר מוביל ברחבי העולם בתחומי הלוגיקה, יסודות המתמטיקה ופילוסופיה של המתמטיקה. מפגש שקיים טרסקי עם לשנייבסקי, שינה את חייו לאחר שהאחרון עמד על גאונותו ושכנעו לנטוש את הביולוגיה ולבכר את המתמטיקה על פניה. מאותה העת, החל טרסקי לשמוע את הרצאותיהם של לוקאשביץ', שרפינסקי, סטפן מאזורקייביץ' וטדאוש קוטרבינסקי, והיה לאדם היחיד שלשנייבסקי הנחה את עבודת הדוקטור שלו.

ב-1923 שינו אלפרד טייטלבאום ואחיו וואקלו את שם משפחתם ל"טרסקי". היה זה שם שהם המציאו משום שהוא נשמע פולני יותר, היה קל יותר לאיות והיגוי ונראה כי היה בשימוש נדיר (למרות זאת, שנים לאחר מכן אלפרד פגש אדם אחר בשם אלפרד טרסקי בצפון קליפורניה). האחים טרסקי המירו את דתם לדת הדומיננטית בפולין בזמנם והפכו לנוצרים קתוליים, זאת אף על פי שאלפרד עצמו היה אתאיסט. טרסקי היה פולני לאומני, ורצה להתקבל ככזה גם כאשר חי בארצות הברית (שם נהג לדבר פולנית בביתו).

לאחר שהפך לאדם הצעיר ביותר שהשלים דוקטורט באוניברסיטת ורשה, טרסקי לימד לוגיקה במכון הפדגוגי הפולני, מתמטיקה ולוגיקה באוניברסיטה, והיה לעוזרו של לוקאשביץ'. טרסקי לימד מתמטיקה גם בבית ספר תיכון בורשה. שילוב זה (בין אינטלקטואליות מחקרית ולימוד בבית ספר תיכון) לא היה נדיר בימים שלפני מלחמת העולם השנייה.

## כתביו בעברית
* **מבוא ללוגיקה ולמיתודולוגיה של המדעים הדידוקטיביים**, תרגם: יהושע בר-הלל בהשתתפות אי"י פוזננסקי, ירושלים: מוסד ויצמן, 1956

## קישורים חיצוניים

* 
* 
* 
* Tarski’s Semantic Theory, באנציקלופדיית האינטרנט לפילוסופיה 
* 
* 

קטגוריה:טופולוגים יהודים
קטגוריה:פילוסופים יהודים פולנים
קטגוריה:פילוסופים יהודים אמריקאים
קטגוריה:לוגיקנים יהודים
קטגוריה:מתמטיקאים יהודים אמריקאים
קטגוריה:לוגיקנים אמריקאים
קטגוריה:מתמטיקאים יהודים פולנים
קטגוריה:יהודים מומרים פולנים
קטגוריה:יהודים שהתנצרו
קטגוריה:בוגרי אוניברסיטת ורשה
קטגוריה:סגל אוניברסיטת קליפורניה בברקלי
קטגוריה:זוכי מלגת גוגנהיים
קטגוריה:יהודים שהיגרו מפולין לארצות הברית
קטגוריה:אמריקאים שנולדו ב-1901
קטגוריה:אמריקאים שנפטרו ב-1983
אלינה אורלובה

שמאל|ממוזער|אלינה אורלובה
**אלינה אורלובה** (**Alina Orlova** נולדה ב-28 ביוני 1988 בשם אלינה אורלובסקיה) היא זמרת ומוזיקאית ליטאית.

אורלובה מלחינה ושרה יצירות מפרי עטה בליטאית, רוסית ואנגלית, ומבצעת גרסאות כיסוי לשירים מוכרים. אלבום הבכורה שלה, "Laukinis šuo dingo" ("הכלב הפראי דינגו", על שם ספר ילדים רוסי) יצא בתחילת 2008. אלבומה השני בשם "***Mutabor***" יצא בשנת 2010 והאלבום השלישי ("88") יצא בשנת 2015

## קישורים חיצוניים

* 

* ציורים וצילומים, מפרי ידה של אורלובה

קטגוריה:זמרות ליטאיות
קטגוריה:מלחינים ליטאים
קטגוריה:ליטאים ממוצא רוסי
קטגוריה:ילידות 1988
קטגוריה:ליטאים שנולדו ב-1988
אכרנר

**אֲכְרנר** (Achernar) הוא הכוכב הבהיר ביותר בקבוצת הכוכבים ארידנוס והוא גם הכוכב העשירי בבהירותו בכלל כיפת השמים. הכוכב נמצא בקצה הדרומי ביותר של קבוצת הכוכבים, המיוצגת כנהר ומכאן שואב שמו בערבית - "אחיר אנ-נהר" (آخر النهر) "קצה הנהר". עקב מיקומו הקיצוני בדרומה של כיפת השמיים, לא ניתן לראותו מאירופה וכן מרוב שטחו של המזרח התיכון ועל כן לא חוברו בעניינו אגדות ומיתוסים. לפני גילויו של הכוכב על ידי האסטרונומים האירופאים במאה ה-16, קבוצת הכוכבים ארידנוס הסתיימה בכוכב אקמר.

## מאפיינים
אכרנר הוא כוכב הסדרה הראשית מסוג ספקטרלי B3 V, צבעו כחול ועוצמת ההארה שלו היא פי 1,070 משל השמש בתחום הנראה, אך חלק ניכר מהקרינה הנפלטת ממנו היא בתחום העל סגול כך שעוצמת ההארה הכוללת שלו היא לפחות פי 3,000 משל השמש. זהו כוכב צעיר למדי וגילו מוערך במספר מיליוני שנים בלבד, כך שלמרות עוצמת ההארה הגבוהה שלו, הוא נמצא עדיין בשלב התכת המימן שבליבתו להליום. מסתו גדולה פי 6-8 משל השמש וכשיכלה המימן בליבתו הוא צפוי להפוך לענק אדום ולאחר מכן לננס לבן מהסוג של סיריוס B.

ימין|ממוזער|200px|פחיסותו של אכרנר
אכרנר מסתובב סביב עצמו במהירות גבוהה מאוד של לפחות 250 ק"מ בשנייה. בשל המהירות הגבוהה זהו הכוכב הפחוס ביותר שמוכר כיום - רדיוסו בקטבים קטן ב-40% מרדיוסו בקו המשווה. כמו כן, המהירות הגבוהה גורמת לבריחה של גז מאזור קו המשווה וליצירה של דיסקת גז המקיפה את הכוכב ופולטת ספקטרום פליטה אופייני למימן. גם השדה המגנטי של הכוכב חזק יחסית בעקבות הסיבוב המהיר והוא מוערך בכ-1,000 גאוס - פי 1,000 מהשדה המגנטי של השמש.

בשל הטמפרטורה הגבוהה ועוצמת ההארה הגבוהה, כוכבי לכת עם תנאים שמאפשרים חיים חייבים להיות במרחק של 55-70 יחידות אסטרונומיות מאכרנר - כפול ממרחקו של נפטון מהשמש.

## קישורים חיצוניים

*אכרנר ב-solstation.com
* 
* 

קטגוריה:כוכבי הסדרה הראשית מסוג B
קטגוריה:קבוצת הכוכבים ארידנוס
קטגוריה:כוכבים בהירים
נשים נגד אלימות

**נשים נגד אלימות** היא עמותה פמיניסטית שנוסדה בנצרת בשנת 1992 למאבק באלימות נגד נשים ערביות בישראל.
## פעילות
העמותה הייתה הראשונה שפתחה מקלטים ומוקד סיוע טלפוני לנפגעות תקיפה מינית ערביות. במהלך השנים הרחיבה העמותה את פעילותה גם לקידום זכויות נשים בציבור ובמוקדי כוח פוליטי, לקידום תעסוקה לאקדמאיות ערביות ולהעלאת מודעות לזכותן של נשים לתעסוקה. העמותה נחשבת עד עצם היום הזה, למעלה מ-15 שנים לאחר הקמתה, לגוף הפמיניסטי המרכזי במגזר הערבי בישראל, ובין היתר היא יוזמת ומפרסמת מחקרים בתחומי פעילותה.

מייסדת העמותה והמנכ"לית שלה למן הקמתה היא עאידה תומא-סולימאן.

בשנת 1995 זכתה העמותה באות זכויות האדם ע"ש אמיל גרינצוויג, המוענק מדי שנה על ידי האגודה לזכויות האזרח לאדם או לגוף על תרומה מיוחדת לקידום זכויות האדם בישראל.

בעבר נוהלה העמותה על ידי ח"כ עאידה תומא סלימאן. כיום מנהלת את העמותה נאילה עואד ראשד.

## קישורים חיצוניים
* 
* 
* ריאיון עם מנכ"לית נשים נגד אלימות, מתוך הסדרה כנגד כל הסיכויים
* 
* 
* 

קטגוריה:ישראל: ארגוני זכויות האדם
קטגוריה:פמיניזם בישראל
קטגוריה:ערביי ישראל: ארגונים
קטגוריה:נצרת: ארגונים
קטגוריה:ישראל: ארגוני נשים
קטגוריה:זוכי אות אמיל גרינצוויג
קטגוריה:ישראל: אלימות במשפחה
קטגוריה:ישראל: עמותות
קטגוריה:אלימות נגד נשים: ישראל
קטגוריה:נשים בחברה הערבית בישראל
קטגוריה:ארגונים פמיניסטיים בישראל